*Projekts*

LATVIJAS REPUBLIKAS MINISTRU KABINETS

2018.gada\_\_ \_\_\_\_\_\_\_ Noteikumi Nr.

Rīgā (prot. Nr. .§)

**Noteikumi par valsts nodevu par speciālās atļaujas (licences) izsniegšanu komercpārvadājumiem ar autotransportu**

*Izdoti saskaņā ar* [*Autopārvadājumu likuma*](https://likumi.lv/ta/id/36720-autoparvadajumu-likums) *6.panta piekto daļu,* [*30.panta*](https://likumi.lv/ta/id/36720-autoparvadajumu-likums#p30) *sesto daļu*

*un 35.panta devīto daļu*

1. Noteikumi nosaka valsts nodevas apmēru par speciālās atļaujas (licences) izsniegšanu kravas komercpārvadājumu veikšanai ar kravas automobiļiem, pasažieru komercpārvadājumu veikšanai ar autobusiem, taksometriem un vieglajiem automobiļiem un tās maksāšanas kārtību.

2. Valsts nodevas apmērs par speciālās atļaujas (licences) izsniegšanu:

2.1. kravas komercpārvadājumiem un pasažieru komercpārvadājumiem ar autobusiem - 22,00 *euro* ;

2.2. pasažieru komercpārvadājumiem ar taksometriem un vieglajiem automobiļiem - 50,00 *euro;*

2.3. par speciālās atļaujas (licences) atkārtotu izsniegšanu - 8,00 *euro*.

3. Valsts nodevu  maksā pirms iesnieguma speciālās atļaujas (licences) saņemšanai iesniegšanas, izmantojot šādus maksājumu pakalpojuma veidus:

3.1. ar maksājumu pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē no tā uzņēmuma konta, kas saņem licenci;

3.2. ar uzņēmuma, kas saņem licenci kontam piesaistītu maksājumu karti maksājumu karšu pieņemšanas terminālī vai citā alternatīvā sistēmā;

3.3. izmantojot tiešsaistes maksājumu pakalpojumu no tā uzņēmuma konta, kas saņem licenci.

4. Valsts nodevu par speciālās atļaujas (licences) izsniegšanu kravas komercpārvadājumiem ar kravas automobiļiem un pasažieru komercpārvadājumiem ar autobusiem (izņemot šo noteikumu 5.punktā noteiktajā gadījumā) un pasažieru komercpārvadājumiem ar vieglajiem automobiļiem ieskaita valsts pamatbudžetā.

5. Valsts nodevu par republikas pilsētas domes speciālās atļaujas (licences) izsniegšanu pasažieru komercpārvadājumiem ar autobusiem un speciālās atļaujas (licences) izsniegšanu pasažieru komercpārvadājumiem ar taksometriem ieskaita licences izsniedzēja pašvaldības  budžetā.

6. Valsts nodevu par plānošanas reģiona speciālās atļaujas (licences) izsniegšanu pasažieru komercpārvadājumiem ar taksometriem ieskaita valsts pamatbudžetā.

7. Ieņēmumus no šo noteikumu 6. punktā minētās valsts nodevas kā dotāciju no vispārējiem ieņēmumiem un atbilstošus uzdevumus plāno Satiksmes ministrijas attiecīgajā budžeta programmā / apakšprogrammā pārskaitīšanai plānošanas reģioniem valsts deleģēto uzdevumu izpildei. Satiksmes ministrija ir atbildīga, lai izdevumi paredzēto uzdevumu nodrošināšanai nepārsniedz valsts pamatbudžetā ieskaitītās valsts nodevas ieņēmumu apjomu.

8. Noteikumu 2.2. apakšpunktā noteikto valsts nodevu piemēro par speciālās atļaujas (licences) izsniegšanu pasažieru komercpārvadājumiem ar taksometriem, kurām derīguma termiņš sākas 2018. gada 1. maijā.

9. Atzīt par spēku zaudējušiem Ministru kabineta 2013.gada 3.septembra noteikumus Nr.731 “Noteikumi par valsts nodevu par speciālās atļaujas (licences) izsniegšanu komercpārvadājumu veikšanai ar autotransportu” (Latvijas Vēstnesis, 2013, 173.nr.).

10. Noteikumi stājas spēkā 2018. gada 1. martā.

Ministru prezidents M.Kučinskis

Satiksmes ministrs U.Augulis

Iesniedzējs:

Satiksmes ministrs U.Augulis

Vīza:

Valsts sekretārs K.Ozoliņš

D.Ziemele-Adricka 67028036

Dana.Ziemele-Adricka@sam.gov.lv